Címzett:

MDP KB Rákosi Mátyás elvtárs

 Tárgy: Szigorúan bizalmas feljegyzés

Rákosi elvtárs!

 Hazafias kötelességemnek tekintem, hogy a pártutasításnak megfelelően jelentsem: a Tragédia a népi demokráciánkra veszélyes, bemutatása politikai hiba volt. A belső reakció aknamunkáját meg kell állítani!

A 4 órás, éjfél utánig tartó előadás a burzsoázia, nem a dolgozó nép munkarendjéhez illeszkedik. Már az első szín a klerikális reakciónak adott teret, hiszen az Úr diadalát hirdette, holott a tudás birtokosa ki lehetne más, mint Rákosi atyánk. A második szín pártellenes ideológiája miatt önkritikát kell gyakorolniuk a rendezőknek, hiszen elhangozhatott a küzdő, a pozitív szemléletű, szocialista embertípus ellenében, hogy „a föld elveszett” cselekedete következtében! A negyedik színtől megjelent ugyan az osztályharcosság, de a proletariátus öntudatlan. A hatodik színt, Rómát ki kellett volna hagyni, szocialista erkölcsű emberként eltakartam szemem és befogtam fülem. A tizenegyedik színben, Londonban Ádám imperialista ügynökké vált. Hát miért nem a testvéri orosz nép fővárosa, Moszkva jelenik meg a jelen képeként? A tizenkettedik színben a falanszter a szocializmus építésének, a tizennegyedikben pedig az eszkimó a fejlődés eszményének kigúnyolása.

Tűrhetetlen elhajlás, hogy a pesszimista vég ellenében csak „az Úr szava ad perspektívát”- ahogy Hermann István is rámutatott. Lukács György, a szocialista realizmus avatott mestere szerint a Horthy-korszakban játszott kiemelt szerepe miatt sem időszerű a Tragédia előadása, s a haladó nemzeti hagyományokba beilleszthetetlen. Révai József Madáchot nép-és haladásellenesnek ítélte. A dogmatizmus talaján kell állnunk! „Az ország első színházának kötelessége élenjárni a szocializmust segítő műsorpolitika kialakításában”-Andics Erzsébet szerint. Rákosi elvtárs is megmondta: „a kulturális forradalommal a művészetet népünk szocialista átnevelésének szolgálatába kell állítanunk”.

A magyar dolgozó nép, s pártvezetés sem hagyja magát provokálni, ezért javaslom az előadásszám radikális csökkentést, illetve a Tragédia marxista-leninista koncepciójának kidolgozást, akár a szöveg módosítását is.

Éberség!

Ádám SZT tiszt

Budapest, 1955. 01. 08.